CPN เปิดตัว “มิกซ์โปรดักซ์” ทำเลดอนเมือง 1.85 พันลบ. หนุนยอดขายปีนี้โตตามเป้า
CPN เปิดตัวโครงการมิกซ์โปรดักซ์แนวราบ “นิรติ ดอนเมือง” มูลค่าโครงการ 1,850 ล้านบาท มั่นใจผลักดันยอดโอน-ยอดขายปีนี้โตตามเป้า
CPN เปิดตัวโครงการมิกซ์โปรดักซ์แนวราบ “นิรติ ดอนเมือง” มูลค่าโครงการ 1,850 ล้านบาท มั่นใจผลักดันยอดโอน-ยอดขายปีนี้โตตามเป้า
14 ก.ย. 2564

ร.อ.กรี เดชชัย ผู้ช่วยกรรมการผู้จัดการใหญ่ฝ่ายพัฒนาโครงการที่อยู่อาศัย บริษัท เซ็นทรัลพัฒนา จำกัด (มหาชน) หรือ CPN กล่าวว่า บริษัทเปิดตัวโครงการแนวราบ 1 โครงการ มูลค่ารวม 1,850 ล้านบาท ได้แก่โครงการมิกซ์โปรดักซ์แนวราบ นิรติ ดอนเมือง บ้านสไตล์ โมเดิร์นทรอปิคอลที่ให้ความสำคัญกับออกแบบภูมิสถาปัตย์ที่ร่มรื่น ตั้งอยู่บนถนนเชิดวุฒากาศ บนทำเลศักยภาพ ดอนเมือง-วิภาวดี ใกล้ทางด่วนดอนเมืองโทลล์เวย์และรถไฟฟ้าสายสีแดงเข้ม และใช้เวลาเดินทางเพียง 20 นาทีถึงจตุจักร รวม 262 ยูนิต พื้นที่โครงการ 45-3-68.5 ไร่
แบ่งเป็น บ้านเดี่ยว ขนาดที่ดิน 50.2 ตร.ว. ขึ้นไป, บ้านแฝด 36.9 ตร.ว.ขึ้นไป, ทาวน์โฮม 22.1 ตร.ว.ขึ้นไป และมีพื้นที่ใช้สอย สำหรับบ้านแฝดและบ้านเดี่ยวประมาณ  180-227 ตร.ม. และทาวน์โฮม 2.5 ชั้นพื้นที่ใช้สอยประมาณ 143 ตารางเมตร ราคาเริ่มต้น 4.29-12 ล้านบาท
“ปี 64 ถือเป็นความท้าทายอย่างยิ่งต่อตลาดอสังหาริมทรัพย์ไทย แต่ด้วยความแข็งแกร่งและประสบการณ์กว่า 40 ปี เซ็นทรัลพัฒนา เป็นบริษัทมหาชน ที่มุ่งเน้นการพัฒนาและเติบโตอย่างยั่งยืน เอื้อต่อเศรษฐกิจและการพัฒนาของเมือง สำหรับการลงทุนในธุรกิจอสังหาริมทรัพย์เพื่อการอยู่อาศัยในปี 64 วางเป้าหมายพัฒนาโครงการให้สอดคล้องไปกับธุรกิจหลักอย่างศูนย์การค้า และมิกซ์ยูสโปรเจ็คต์ที่จะเข้าไปเป็นแลนด์มาร์กใหม่ศูนย์กลางการใช้ชีวิตตอบโจทย์ไลฟ์สไตล์ ชูอัตลักษณ์ของจังหวัด และต้องเป็นมิตรกับชุมชนและสิ่งแวดล้อม เชื่อมั่นว่าบริษัทจะสามารถสร้างยอดขายและยอดโอนโครงการแนวราบได้ตามเป้าหมายที่วางไว้ในปีนี้” ร.อ.กรี กล่าว
สำหรับโครงการที่อยู่อาศัยของ เซ็นทรัลพัฒนา เรซซิเด้นซ์ และบริษัทในเครือ ยังมีโครงการอื่นๆ ที่เปิดขายแล้ว ได้แก่ โครงการคอนโดมิเนียม ฟีล พหล34 คอนโดมิเนียม Low Rise 8 ชั้น มูลค่าโครงการ 1,400 ล้านบาท พื้นที่ 3-2-7.4 ไร่  จำนวน 358 ยูนิต ห้องขนาด 25-35 ตร.ม. ราคาเริ่มต้น 2.99 ล้านบาท  ติดรถไฟฟ้า BTS สายสีเขียว สถานี เสนานิคม, โครงการบ้าน นินญา กัลปพฤกษ์ (บ้านแฝด) มูลค่าโครงการ 1,500 ล้านบาท ติดถนนใหญ่กัลปพฤกษ์ 144 ยูนิต ราคาเริ่มต้น 9-12 ล้านบาท และโครงการบ้านเดี่ยว นิยาม บรมราชชนนี (บ้านเดี่ยวระดับลักชูรี่) คฤหาสน์หรูสไตล์ Modern Classic มูลค่าโครงการ 2,000 กว่าล้านบาท 71 ยูนิต